钦定古今图书集成/明伦汇编/官常典/第599卷 > 高斯得
## 钦定古今图书集成/明伦汇编/官常典/第599卷 > 高斯得

按《宋史》本传：斯得，字不妄，稼之子也。迁浙东提点刑
狱，遂劾知处州赵善瀚、知台州沈塈等七人以势厉
民，疏上不报，改江西转运判官。斯得具辞免，上奏曰：
“臣劾奏赵善瀚等七人，未闻报可，固疑必有党与营
救，惑误圣听。今奉恩除，乃知中臣所料。”善瀚者，侍御
史周坦之妇翁也，赃吏之魁，锢于圣世。郑清之与之
“有旧，复与州符。沈塈者，签书枢密院事史宅之妻党
也。祖宗以来，未有监司按吏一不施行者，坏法乱纪，
未有甚此。臣身为使者，劾吏不行，反叨易节，若贪荣
冒拜，则与世之顽顿无耻者何异？乞并臣鑴罢，以戒
奉使无状者。”章既上，坦自谓己任台谏而反见攻，遍
恳同列论斯得。同列难之，计急自上章劾罢斯得新
任。未几，坦亦罢，七人竟罢去。移湖广提点刑狱，荐通
判潭州徐经孙等六人。攸县富民陈衡老，以家丁、粮
食资彊贼，劫杀平民，斯得至有愬其事者，首吏受赇
而左右之，衡老造庭，首吏拱立。斯得发其奸，械首吏
下狱，群胥失色股栗，于是研鞫具得其状，乃黥配首
吏，具白朝省，追毁衡老官资，簿录其家。会诸邑水灾，
衡老愿出米五万石赈济以赎罪。衡老婿吴自性与
衡老馆客太学生冯炜等谋中伤斯得，盗拆官椟。斯
得白于朝，复正其罪。出一箧书，具得自性等交通省
部吏胥情状，斯得并言于朝，下其事天府，索出赇银
六万馀两，黥配自性及省寺高铸等二十馀人。初，自
性厚赂宦者，言于理宗曰：“斯得以缗钱百万进，愿易
近地一节。”理宗曰：“高某硬汉，安得有是？”而斯得力求
去，清之以书留之。又荐李晞颜等五人，加直秘阁、湖
南转运判官，改尚右郎官。